CELEX: 32020D2229
Language: mt
Date: 2020-12-23 00:00:00
Title: Deċiżjoni (UE) 2020/2229 tal-Parlament Ewropew u tal-Kunsill tat-23 Diċembru 2020 li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033 (Test b’rilevanza għaż-ŻEE)

28.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 437/116
               
            
         DEĊIŻJONI (UE) 2020/2229 TAL-PARLAMENT EWROPEW U TAL-KUNSILL
         tat-23 Diċembru 2020
         li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033
         (Test b’rilevanza għaż-ŻEE)
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 167(5) tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkonsultaw il-Kumitat tar-Reġjuni,
         Filwaqt li jaġixxu skont il-proċedura leġiżlattiva ordinarja (1),
         Billi:
         
                     (1)
                  
                  
                     L-objettivi tal-azzjoni tal-Unjoni intitolata “Kapitali Ewropej tal-Kultura” (l-“azzjoni”) huma, skont id-Deċiżjoni Nru 445/2014/UE tal-Parlament Ewropew u tal-Kunsill (2), li tissalvagwardja u tippromwovi d-diversità tal-kulturi fl-Ewropa u tenfasizza l-karatteristiċi komuni li jikkondividu kif ukoll iżżid is-sens ta' appartenenza taċ-ċittadini f'żona kulturali komuni, li trawwem il-kontribut tal-kultura għall-iżvilupp fit-tul tal-ibliet,, li ttejjeb il-medda, id-diversità u d-dimensjoni Ewropea tal-offerta kulturali fl-ibliet, inkluż permezz ta' kooperazzjoni transnazzjonali, li twessa' l-aċċess għall-kultura u l-parteċipazzjoni fiha, li ssaħħaħ il-kapaċità tas-settur kulturali u r-rabtiet tiegħu ma' setturi oħrajnu li tgħolli l-profil internazzjonali tal-ibliet permezz tal-kultura.
                  
               
                     (2)
                  
                  
                     Il-kisba tal-objettivi tal-azzjoni tippresupponi l-mobbiltà, it-turiżmu, l-organizzazzjoni ta’ avvenimenti u l-parteċipazzjoni pubblika, li huma estremament diffiċli jekk mhux prattikament impossibbli fiż-żmien tal-pandemija tal-COVID-19.
                  
               
                     (3)
                  
                  
                     Bħala konsegwenza diretta tal-miżuri tal-lockdown meħuda madwar l-Ewropa, il-postijiet kulturali ngħalqu u l-avvenimenti kulturali ġew ikkanċellati jew posposti għal perjodu ta’ żmien mhux determinat. Il-proġetti ta’ kooperazzjoni kulturali Ewropej u internazzjonali naqqsu r-ritmu b'mod radikali peress li l-qsim fiżiku tal-fruntieri kien limitat. Fl-aħħar nett, minħabba d-dħul li qed jonqos b’rata mgħaġġla u l-ħtiġijiet emerġenti għas-saħħa pubblika, il-gvernijiet lokali, reġjonali u nazzjonali huma taħt iktar pressjoni baġitarja. Bħalissa, l-isponsorjar privat għall-kultura wkoll qed isir aktar diffiċli minħabba li ma hemm l-ebda avveniment pubbliku x’jiġi sponsorjat jew għaliex il-kumpaniji jagħtu prijorità lil attivitajiet ta' sponsorjar relatati mas-saħħa pubblika.
                  
               
                     (4)
                  
                  
                     L-ibliet li attwalment għandhom u ser jkollhom it-titlu ta’ “Kapitali Ewropej tal-Kultura” (it-“titlu”) huma affettwati fi gradi varji primarjament skont is-sena li għaliha jkollhom it-titlu. Jidher li l-impatt huwa l-aktar b’saħħtu fuq iż-żewġt ibliet li għandhom it-titlu fl-2020 u t-tlett ibliet li qed iħejju biex ikollhom it-titlu fl-2021, għalkemm l-impatt futur fuq l-ibliet li sussegwentement se jkollhom it-titlu jibqa’ mhux definit.
                  
               
                     (5)
                  
                  
                     Iż-żewġt ibliet li għandhom it-titlu fl-2020 kellhom jipposponu jew jikkanċellaw l-avvenimenti minn Marzu 2020 mingħajr ebda ċarezza dwar meta jew saħansitra jekk is-sitwazzjoni hix se terġa’ lura għan-normalità, filwaqt li xorta waħda ġarrbu l-ispejjeż. Fil-prattika, dawn mhux qed jitħallew jimplimentaw b’mod sħiħ il-programmi kulturali tagħhom fl-2020 u jisfruttaw l-investiment uman u finanzjarju enormi li sar.
                  
               
                     (6)
                  
                  
                     Fit-tlett ibliet li se jkollhom it-titlu fl-2021, il-pandemija tal-COVID-19 irriżultat f’livell għoli ħafna ta’ inċertezza fi kważi l-oqsma kollha assoċjati mal-preparazzjoni tagħhom: perspettivi ta’ finanzjament insiguri minn sħab pubbliċi u privati, regolamenti futuri mhux magħrufa dwar is-sikurezza li jaffettwaw kemm it-tipi ta’ xogħol kif ukoll it-tipi ta’ avvenimenti li se jiġu awtorizzati, u restrizzjonijiet fuq l-ivvjaġġar li jnaqqsu l-flussi tat-turiżmu u l-possibbiltà ta’ sħubijiet Ewropej. Il-miżuri preventivi introdotti kontra t-tixrid tal-COVID-19, li rriżultaw f'lockdown għat-timijiet ta' konsenja, naqqsu x-xogħol ta’ tħejjija ta’ dawk it-tlett ibliet għal punt kritiku meta, taħt ċirkostanzi normali, suppost kienu qed jirduppjaw l-isforzi tagħhom. Ix-xogħol ta’ tħejjija naqas ukoll minħabba l-fatt li s-sopravivenza ekonomika tas-sħab kontraenti potenzjali mhijiex ċerta.
                  
               
                     (7)
                  
                  
                     Id-Deċiżjoni Nru 445/2014/UE ma tipprevedix il-flessibbiltà meħtieġa biex jitqiesu tali ċirkostanzi straordinarji u, b’mod aktar speċifiku, ma tinkludi l-ebda dispożizzjoni dwar il-prolongazzjoni jew il-posponiment tas-sena meta belt partikolari jkollha t-titlu.
                  
               
                     (8)
                  
                  
                     Id-Deċiżjoni Nru 445/2014/UE jenħtieġ li għalhekk tiġi emendata b’mod li jkun strettament imfassal għall-ħtieġa li tiġi indirizzata s-sitwazzjoni eċċezzjonali sabiex l-ibliet li jkollhom it-titlu li jintlaqtu l-agħar mill-pandemija tal-COVID-19 jitħallew jimplimentaw il-programmi kulturali tagħhom b’mod li jippermetti t-twettiq tal-objettivi tal-azzjoni.
                  
               
                     (9)
                  
                  
                     Wara proċess ta’ konsultazzjoni li involva l-ibliet u Stati Membri kkonċernati, ġie konkluż li jkun xieraq li l-ibliet nominati mill-Kroazja u mill-Irlanda jkunu jistgħu jkollhom it-titlu fl-2020 bil-possibbiltà li jkomplu jimplimentaw il-programmi kulturali tagħhom sat-30 ta’ April 2021, mingħajr ma tinbidel is-sena tan-nomina.
                  
               
                     (10)
                  
                  
                     Wara proċess ta’ konsultazzjoni li involva l-ibliet u l-Istati Membri kkonċernati, ġie konkluż li s-sena li fiha r-Rumanija u l-Greċja huma intitolati jiċċelebraw it-titlu jenħtieġ li tiġi posposta mill-2021 għall-2023 u s-sena li fiha pajjiż kandidat jew kandidat potenzjali huwa intitolat li jiċċelebra t-titlu jenħtieġ li tiġi posposta mill-2021 għall-2022.
                  
               
                     (11)
                  
                  
                     Għall-finijiet ta’ ċertezza legali, b’mod partikolari għall-ibliet li għandhom it-titlu fl-2020 u fl-2021, u sabiex jiġi evitat kwalunkwe tfixkil għall-applikazzjoni tad-Deċiżjoni Nru 445/2014/UE, jenħtieġ li din id-Deċiżjoni tidħol fis-seħħ b’urġenza u jenħtieġ li tapplika mill-1 ta’ Jannar 2021.
                  
               
                     (12)
                  
                  
                     Għalhekk, jenħtieġ li d-Deċiżjoni Nru 445/2014/UE tiġi emendata skont dan,
                  
               ADOTTAW DIN ID-DEĊIŻJONI:
         
            Artikolu 1
            Id-Deċiżjoni Nru 445/2014/UE hija emendata kif ġej:
            
                        (1)
                     
                     
                        L-Artikolu 3 huwa emendat kif ġej:
                        
                                    (a)
                                 
                                 
                                    it-tieni subparagrafu tal-paragrafu 2 huwa sostitwit b’dan li ġej:
                                    “It-titlu għandu jingħata kull sena lil mhux iktar minn belt waħda f'kull wieħed miż-żewġ Stati Membri li jidhru fil-kalendarju li jinsab fl-Anness (“il-kalendarju”) u, fis-snin rilevanti, lil belt waħda minn pajjiż tal-Assoċjazzjoni Ewropea tal-Kummerċ Ħieles li huwa parti mill-Ftehim dwar iż-Żona Ekonomika Ewropea (“pajjiż tal-EFTA/taż-ŻEE”), pajjiż kandidat jew kandidat potenzjali, jew lil belt waħda f'pajjiż li jaderixxi mal-Unjoni fiċ-ċirkostanzi stabbiliti fil-paragrafu 5. Madankollu, fl-2023, massimu ta’ belt waħda f’kull wieħed mit-tliet Stati Membri li jidhru fil-kalendarju għandu jkollha t-titlu fl-2023.”;
                                 
                              
                                    (b)
                                 
                                 
                                    il-paragrafu 3 huwa sostitwit b’dan li ġej:
                                    
                                       “3.   L-ibliet fl-Istati Membri għandhom ikunu intitolati jżommu t-titlu għal sena waħda skont l-ordni tal-Istati Membri li jidhru fil-kalendarju. L-ibliet li għandhom it-titlu fl-2020 jistgħu jkomplu jżommu t-titlu sat-30 ta’ April 2021, mingħajr ma tinbidel is-sena tan-nomina.”;
                                    
                                 
                              
                  
                        (2)
                     
                     
                        it-tieni subparagrafu tal-Artikolu 4(2) huwa sostitwit b’dan li ġej:
                        “Il-programm kulturali għandu jkopri s-sena titolari u għandu jinħoloq speċifikament għat-titlu, f’konformità mal-kriterji stabbiliti fl-Artikolu 5. Madankollu, l-ibliet li għandhom it-titlu fl-2020 jistgħu jkomplu jimplimentaw il-programm kulturali tagħhom sat-30 ta’ April 2021.”;
                     
                  
                        (3)
                     
                     
                        fl-Artikolu 16(1), it-tielet subparagrafu jiġi sostitwit b’dan li ġej:
                        “L-ibliet ikkonċernati għandhom ifasslu r-rapporti ta’ evalwazzjoni tagħhom u jibagħtuhom lill-Kummissjoni sal-31 ta’ Diċembru tas-sena ta’ wara s-sena tat-titlu. Madankollu, l-ibliet li għandhom it-titlu fl-2020 għandhom ifasslu r-rapporti ta’ evalwazzjoni tagħhom u jibagħtuhom lill-Kummissjoni sat-30 ta’ April 2022.”;
                     
                  
                        (4)
                     
                     
                        l-Anness huwa sostitwit bit-test stabbilit fl-Anness ta’ din id-Deċiżjoni.
                     
                  
         
            Artikolu 2
            Il-proċeduri msemmija fl-Artikoli 7 sa 11 u fl-Artikolu 13(2), punt (a), tad-Deċiżjoni Nru 445/2014/UE li diġà ġew konklużi għat-titlu tal-2021 għandhom jibqgħu validi. Is-sena titolari għandha tinbidel skont l-Anness ta’ din id-Deċiżjoni.
         
         
            Artikolu 3
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Għandha tapplika mill-1 ta’ Jannar 2021.
         
         
            Magħmul fi Brussell, it-23 ta’ Diċembru 2020.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Il-Pożizzjoni tal-Parlament Ewropew tas-17 ta’ Diċembru 2020(għadha mhijiex ippubblikata fil-Ġurnal Uffiċjali)] u d-Deċiżjoni tal-Kunsill tat-22 ta' Diċembru 2020.
         
            (2)  Id-Deċiżjoni Nru 445/2014/UE tal-Parlament Ewropew u tal-Kunsill tas-16 ta’ April 2014 li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li tħassar id-Deċiżjoni Nru 1622/2006/KE (ĠU L 132, 3.5.2014, p. 1).
      
      
         
            ANNESS
            “KALENDARJU
            
                        2020
                     
                     
                        Il-Kroazja
                     
                     
                        L-Irlanda
                     
                     
                         
                     
                  
                        2021
                     
                     
                         
                     
                     
                         
                     
                     
                         
                     
                  
                        2022
                     
                     
                        Il-Litwanja
                     
                     
                        Il-Lussemburgu
                     
                     
                        Pajjiż kandidat jew pajjiż kandidat potenzjali
                     
                  
                        2023
                     
                     
                        L-Ungerija
                     
                     
                        Ir-Rumanija
                     
                     
                        Il-Greċja
                     
                  
                        2024
                     
                     
                        L-Estonja
                     
                     
                        L-Awstrija
                     
                     
                        Pajjiż tal-EFTA/ŻEE, pajjiż kandidat jew pajjiż kandidat potenzjali
                     
                  
                        2025
                     
                     
                        Is-Slovenja
                     
                     
                        Il-Ġermanja
                     
                     
                         
                     
                  
                        2026
                     
                     
                        Is-Slovakkja
                     
                     
                        Il-Finlandja
                     
                     
                         
                     
                  
                        2027
                     
                     
                        Il-Latvja
                     
                     
                        Il-Portugall
                     
                     
                         
                     
                  
                        2028
                     
                     
                        Iċ-Ċekja
                     
                     
                        Franza
                     
                     
                        Pajjiż tal-EFTA/ŻEE, pajjiż kandidat jew pajjiż kandidat potenzjali
                     
                  
                        2029
                     
                     
                        Il-Polonja
                     
                     
                        L-Iżvezja
                     
                     
                         
                     
                  
                        2030
                     
                     
                        Ċipru
                     
                     
                        Il-Belġju
                     
                     
                        Pajjiż tal-EFTA/ŻEE, pajjiż kandidat jew pajjiż kandidat potenzjali
                     
                  
                        2031
                     
                     
                        Malta
                     
                     
                        Spanja
                     
                     
                         
                     
                  
                        2032
                     
                     
                        Il-Bulgarija
                     
                     
                        Id-Danimarka
                     
                     
                         
                     
                  
                        2033
                     
                     
                        In-Netherlands
                     
                     
                        L-Italja
                     
                     
                        Pajjiż tal-EFTA/ŻEE, pajjiż kandidat jew pajjiż kandidat potenzjali”